ΑΠΟΦΑΣΗ αριθ. 2/1999 ΤΗΣ ΜΕΙΚΤΗΣ ΕΠΙΤΡΟΠΗΣ ΕΚ-ΑΝΔΟΡΡΑΣ

της 22ας Δεκεμβρίου 1999

σχετικά με τις λεπτομέρειες εφαρμογής του πρωτοκόλλου για τα συμπληρωματικά κτηνιατρικά θέματα της συμφωνίας υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας, το οποίο υπογράφηκε στις Βρυξέλλες στις 15 Μαΐου 1997

(2000/105/ΕΚ)

Η ΜΕΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας(1), η οποία υπογράφηκε στο Λουξεμβούργο στις 28 Ιουνίου 1990, και ιδίως το άρθρο 17,

το πρωτόκολλο για τα συμπληρωματικά κτηνιατρικά θέματα της συμφωνίας υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας(2), το οποίο υπογράφηκε στις Βρυξέλλες στις 15 Μαΐου 1997,

Εκτιμώντας τα ακόλουθα:

(1) τα μέρη επιθυμούν να επιτρέψουν τη διατήρηση των παραδοσιακών ροών του εμπορίου ζώντων ζώων και ζωικών προϊόντων μεταξύ της Ανδόρρας και της Ευρωπαϊκής Κοινότητας, και να διευκολύνουν την ανάπτυξη νέων συναλλαγών·

(2) θα πρέπει, ως προς αυτό, να προβλεφθεί ότι αυτές οι συναλλαγές πραγματοποιούνται τηρουμένων των κοινοτικών κανόνων στον κτηνιατρικό τομέα·

(3) η συνεδρίαση της κτηνιατρικής υποεπιτροπής στην Ανδόρρα, στις 16 Δεκεμβρίου 1998, διατύπωσε τη σύσταση να υιοθετηθεί ο κατάλογος των κοινοτικών διατάξεων που πρέπει να εφαρμόσει η Ανδόρρα, κατά προτεραιότητα πριν από την 1η Ιουνίου 2000·

(4) είναι ανάγκη να προβλεφθεί ότι η μεταφορά του κοινοτικού κεκτημένου θα ισχύσει με την επιφύλαξη της εφαρμογής των μέτρων διασφάλισης, ιδίως σε θέματα σπογγώδους εγκεφαλοπάθειας βοοειδών (ESB),

ΑΠΟΦΑΣΙΖΕΙ:

Άρθρο 1

1. Η Ανδόρρα αποδέχεται, με την επιφύλαξη των ειδικών κανόνων που αναφέρονται στην παρούσα απόφαση, τα ζώα και τα ζωικά προϊόντα, καταγωγής Κοινότητας, με τους όρους που προβλέπουν οι κανόνες που ισχύουν για τις ενδοκοινοτικές συναλλαγές.

2. Η Ανδόρρα αναλαμβάνει την υποχρέωση να εφαρμόζει στις εισαγωγές ζώντων ζώων και ζωικών προϊόντων προελεύσεως τρίτων χωρών, τους κοινοτικούς κανόνες που ισχύουν γι' αυτές τις εισαγωγές.

Άρθρο 2

Ζώντα ζώα και προϊόντα που καλύπτονται από την οδηγία 90/425/ΕΟΚ(3)

1. Έλεγχοι

Το εμπόριο μεταξύ της Ανδόρρας και των κρατών μελών ζώντων ζώων και προϊόντων που καλύπτονται από την οδηγία 90/425/ΕΟΚ, υπόκειται στους κανόνες ελέγχου που προβλέπονται από αυτήν την οδηγία, με εξαίρεση το άρθρο 10 (μέτρα διασφάλισης).

Ο έλεγχος των εισαγωγών προελεύσεως τρίτων χωρών, ρυθμίζεται στο άρθρο 3 παράγραφος 2 της παρούσας απόφασης.

2. Αναγνώριση

Οι αρχές της Ανδόρρας εφαρμόζουν τον κανονισμό (ΕΚ) αριθ. 820/97(4) και τα κείμενα εφαρμογής του, για την αναγνώριση των βοοειδών.

3. Η Ανδόρρα εντάσσεται στο δίκτυο πληροφορικής για τη σύνδεση μεταξύ των κτηνιατρικών αρχών ("σύστημα Animo"). Οι λεπτομέρειες της ένταξης αυτής, ρυθμίζονται μεταξύ της Επιτροπής και των αρχών της Ανδόρρας.

4. Οφειλές

Οι αρχές της Ανδόρρας εφαρμόζουν τις αρχές του κεφαλαίου Ι του παραρτήματος Γ της οδηγίας 85/73/ΕΟΚ(5).

Άρθρο 3

Ζωικά προϊόντα

1. Έλεγχοι των συναλλαγών

Το εμπόριο μεταξύ της Ανδόρρας και των κρατών μελών υπόκειται στους κανόνες και στις αρχές της οδηγίας 89/662/ΕΟΚ(6), και των κειμένων εφαρμογής της, συμπεριλαμβανομένων των κανόνων που ισχύουν σε περίπτωση οπισθοδρόμησης, με εξαίρεση το άρθρο 9 (μέτρα διασφάλισης).

2. Έλεγχοι για τα εισαγόμενα προϊόντα από τις τρίτες χώρες που προορίζονται για την Ανδόρρα.

Οι έλεγχοι που αφορούν τα προϊόντα τα οποία εισάγονται από τις τρίτες χώρες και προορίζονται για την Ανδόρρα, πραγματοποιούνται στους μεθοριακούς σταθμούς επιθεώρησης από τις κτηνιατρικές υπηρεσίες των κρατών μελών, εξ ονόματος και για λογαριασμό των αρχών της Ανδόρρας, για όλες τις εισαγωγές ζώων ή ζωικών προϊόντων με προορισμό την Ανδόρρα, με την έκδοση, για τα ζωικά προϊόντα, του παραρτήματος Β της απόφασης 93/13/ΕΟΚ(7) και, για τα ζώντα ζώα, του εγγράφου διέλευσης των συνόρων. Ο κτηνιατρικός έλεγχος πρέπει να πραγματοποιείται πριν από την διενέργεια των τελωνειακών πράξεων σχετικά με τη διαμετακόμιση. Τα ζώα και τα ζωικά προϊόντα που ελέγχονται κατ' αυτόν τον τρόπο, πρέπει να καταβάλλουν την υγειονομική οφειλή που προβλέπεται στο παράρτημα Α κεφάλαιο ΙΙ, στο παράρτημα Γ κεφάλαιο ΙΙ και στο παράρτημα Ι κεφάλαιο ΙΙΙ τμήμα 2 (προϊόντα αλιείας,) της οδηγίας 85/73/ΕΟΚ. Στις προβλεπόμενες περιπτώσεις, θα χρησιμοποιείται το σύστημα Animo.

Άρθρο 4

Αμοιβαία συνδρομή

Η Ανδόρρα εφαρμόζει την οδηγία 89/608/ΕΟΚ(8).

Άρθρο 5

Κοινοποίηση των ασθενειών των ζώων

Η Ανδόρρα εφαρμόζει την οδηγία 82/894/ΕΟΚ(9). Οι λεπτομέρειες της συμμετοχής της Ανδόρρας στο σύστημα κοινοποίησης των ασθενειών των ζώων (ADNS), καθορίζονται από την Επιτροπή και τις αρχές της Ανδόρρας.

Άρθρο 6

Μέτρα καταπολέμησης

1. Μέχρις ότου γίνει η πλήρης μεταφορά του κοινοτικού κεκτημένου στο εσωτερικό δίκαιο της Ανδόρρας, οι αρχές της Ανδόρρας αναλαμβάνουν την υποχρέωση να εφαρμόζουν τα μέτρα καταπολέμησης τα οποία προβλέπουν οι κοινοτικές ρυθμίσεις.

2. Οι αρχές της Ανδόρρας αναλαμβάνουν την υποχρέωση να συνεννοούνται με τις αρμόδιες ισπανικές και γαλλικές αρχές με σκοπό την επεξεργασία σχεδίων εκτάκτου ανάγκης καθώς και την εφαρμογή τους, σε περίπτωση εμφάνισης ασθενειών των ζώων.

Άρθρο 7

Εμπόριο ορισμένων ζώων

1. Το εμπόριο βοοειδών και χοιροειδών μεταξύ της Ανδόρρας και των κρατών μελών γίνεται σύμφωνα με την οδηγία 64/432/ΕΟΚ(10).

2. Το εμπόριο προβατοειδών και αιγοειδών διέπεται από την οδηγία 91/68/ΕΟΚ(11).

3. Το εμπόριο ιπποειδών γίνεται σύμφωνα με τις οδηγίες 90/426/ΕΟΚ(12) και 90/427/ΕΟΚ(13).

4. Η Ανδόρρα εφαρμόζει την οδηγία 92/102/ΕΟΚ(14), για την αναγνώριση των χοιροειδών και των αιγοπροβάτων.

Άρθρο 8

Εμπόριο ορισμένων ζωικών προϊόντων

1. Η Ανδόρρα εφαρμόζει τις οδηγίες 64/433/ΕΟΚ(15), 72/461/ΕΟΚ(16), 77/99/ΕΟΚ(17) και 80/215/ΕΟΚ(18).

2. Για τα έντερα, τα κόκαλα, το αίμα και άλλα προϊόντα, η Ανδόρρα εφαρμόζει τις διατάξεις των κεφαλαίων 2, 5 και 7 του παραρτήματος I της οδηγίας 92/118/ΕΟΚ(19).

3. Η Ανδόρρα ανακοινώνει στις αρμόδιες αρχές των κρατών μελών και στην Επιτροπή τους καταλόγους των εγκεκριμένων ιδρυμάτων.

4. Τα ιδρύματα αυτά υπόκεινται στις κοινοτικές επιθεωρήσεις που προβλέπονται για τα κοινοτικά ιδρύματα.

5. Εάν χρειασθεί, οι λεπτομέρειες της σφραγίδας ποιότητας διευκρινίζονται στο πλαίσιο των τεχνικών προσαρμογών.

6. Η Ανδόρρα εφαρμόζει, εκτός από το κείμενο της οδηγίας 85/73/ΕΟΚ, τις οφειλές που προβλέπονται στο κεφάλαιο Ι του παραρτήματος Α της εν λόγω οδηγίας.

Άρθρο 9

Ορμόνες και κατάλοιπα

Η Ανδόρρα εφαρμόζει τις οδηγίες 96/22/ΕΚ(20) και 96/23/ΕΚ(21) εξυπακουομένου ότι:

α) η Ανδόρρα υποβάλλει την πρώτη φορά το σχέδιό της στην κτηνιατρική υποεπιτροπή προς έγκριση·

β) η Επιτροπή εγκρίνει τις μεταγενέστερες αναπροσαρμογές, αφού ενημερώσει τα κράτη μέλη στο πλαίσιο της μόνιμης κτηνιατρικής επιτροπής.

Άρθρο 10

Κανόνες για τα ζώα (βοοειδή, προβατοειδή, αιγοειδή και ιπποειδή) που υπόκεινται σε προσωρινές διασυνοριακές μετακινήσεις

1. Ο επίσημος κτηνίατρος της χώρας αποστολής:

α) ενημερώνει, 48 ώρες πριν, τον επίσημο κτηνίατρο της χώρας προορισμού, σχετικά με την αποστολή των ζώων·

β) προβαίνει στην εξέταση των ζώων εντός 48 ωρών πριν από την αναχώρησή τους· αυτά τα ζώα πρέπει να αναγνωρίζονται δεόντως·

γ) χορηγεί ένα πιστοποιητικό, σύμφωνα με ένα έντυπο που καταρτίζεται από την κτηνιατρική υποεπιτροπή. Εν αναμονή αυτού του πιστοποιητικού, ισχύουν τα έγγραφα που εφαρμόζονται σήμερα.

2. Ο επίσημος κτηνίατρος της χώρας προορισμού πραγματοποιεί τον έλεγχο των ζώων μόλις εισέλθουν στη χώρα προορισμού για να εξετάσει κατά πόσον συμφωνούν με τα προβλεπόμενα πρότυπα.

3. Καθ' όλη τη διάρκεια της μετακίνησης, τα ζώα πρέπει να παραμένουν υπό τελωνειακό έλεγχο.

4. Ο κάτοχος των ζώων οφείλει, σε γραπτή δήλωση:

α) να αποδέχεται να συμμορφωθεί με όλα τα μέτρα που λαμβάνονται κατ' εφαρμογήν των προβλεπομένων διατάξεων και με κάθε άλλο μέτρο που εφαρμόζεται σε τοπικό επίπεδο, στον ίδιο βαθμό με κάθε κάτοχο που κατάγεται από την Κοινότητα ή από την Ανδόρρα·

β) να αναλαμβάνει το κόστος των ελέγχων που απορρέουν από την εφαρμογή της παρούσας απόφασης·

γ) να παρέχει την πλήρη συνεργασία του για την πραγματοποίηση των τελωνειακών ή κτηνιατρικών ελέγχων που απαιτούνται από τις επίσημες αρχές της χώρας αποστολής ή της χώρας προορισμού.

5. Σε περίπτωση εμφάνισης ασθενειών, λαμβάνονται τα κατάλληλα μέτρα κατόπιν κοινής συμφωνίας μεταξύ των αρμόδιων κτηνιατρικών αρχών.

6. Το ζήτημα των ενδεχομένων εξόδων θα εξετάζεται από τις αρμόδιες κτηνιατρικές αρχές. Εάν χρειασθεί, το θέμα υποβάλλεται στην κτηνιατρική υποεπιτροπή.

Άρθρο 11

Η Ανδόρρα εφαρμόζει τις κοινοτικές διατάξεις οι οποίες αναφέρονται στο παράρτημα της παρούσας απόφασης, πριν από την 1η Ιουνίου 2000.

Άρθρο 12

Η παρούσα απόφαση αρχίζει να ισχύει την πρώτη ημέρα του μήνα που ακολουθεί τον μήνα της έκδοσής της.

Βρυξέλλες, 22 Δεκεμβρίου 1999.

Για τη μεικτή επιτροπή

Ο πρόεδρος

M. MATEU

(1) ΕΕ L 374 της 31.12.1990, σ. 14.

(2) ΕΕ L 148 της 6.6.1997, σ. 16.

(3) Οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (ΕΕ L 224 της 18.8.1990, σ. 29)· οδηγία όπως τροποποιήθηκε τελευταία από την οδηγία 92/118/ΕΟΚ (ΕΕ L 62 της 15.3.1993, σ. 49).

(4) Κανονισμός (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας (ΕΕ L 117 της 7.5.1997, σ. 1).

(5) Οδηγία 85/73/ΕΟΚ του Συμβουλίου, της 29ης Ιανουαρίου 1985, για τη χρηματοδότηση των υγειονομικών επιθεωρήσεων και ελέγχων των νωπών κρεάτων και των κρεάτων πουλερικών (ΕΕ L 32 της 5.2.1985, σ. 14)· οδηγία όπως τροποποιήθηκε τελευταία από την οδηγία 97/79/ΕΚ (ΕΕ L 24 της 30.1.1998, σ. 31).

(6) Οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (ΕΕ L 395 της 30.12.1989, σ. 13)· οδηγία όπως τροποποιήθηκε τελευταία από την οδηγία 92/118/ΕΚ (ΕΕ L 62 της 15.3.1993, σ. 49).

(7) Απόφαση 93/13/ΕΟΚ της Επιτροπής, της 22ας Δεκεμβρίου 1992, για τον καθορισμό των τρόπων διεξαγωγής των κτηνιατρικών ελέγχων στους μεθοριακούς σταθμούς της Κοινότητας κατά την εισαγωγή προϊόντων που προέρχονται από τρίτες χώρες (ΕΕ L 9 της 15.1.1993, σ. 33)· απόφαση όπως τροποποιήθηκε τελευταία από την απόφαση 96/32/ΕΟΚ (ΕΕ L 9 της 12.1.1996, σ. 9).

(8) Οδηγία 89/608/ΕΟΚ του Συμβουλίου, της 21ης Νοεμβρίου 1989, για την αμοιβαία συνδρομή μεταξύ των διοικητικών αρχών των κρατών μελών και τη συνεργασία των αρχών αυτών με την Επιτροπή, με σκοπό τη διασφάλιση της ορθής εφαρμογής της κτηνιατρικής ζωοτεχνικής νομοθεσίας (ΕΕ L 351 της 2.12.1989, σ. 34).

(9) Οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (ΕΕ L 378 της 31.12.1982, σ. 58)· οδηγία όπως τροποποιήθηκε τελευταία από την απόφαση 98/12/ΕΟΚ της Επιτροπής (ΕΕ L 4 της 8.1.1998, σ. 63).

(10) Οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (ΕΕ 121 της 29.7.1964, σ. 1977/64)· οδηγία όπως τροποποιήθηκε τελευταία από την οδηγία 98/46/ΕΟΚ (ΕΕ L 198 της 15.7.1978, σ. 22).

(11) Οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (ΕΕ L 46 της 19.2.1991, σ. 19), όπως τροποποιήθηκε τελευταία από την απόφαση 94/953/ΕΚ της Επιτροπής (ΕΕ L 371 της 31.12.1994, σ. 14).

(12) Οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (ΕΕ L 224 της 18.8.1990, σ. 42)· οδηγία όπως τροποποιήθηκε τελευταία από την πράξη προσχώρησης του 1994.

(13) Οδηγία 90/427/ΕΟΚ του Συμβουλίου, της 26ης Ιουνίου 1990, σχετικά με τους όρους ζωοτεχνικού και γενεαλογικού χαρακτήρα που διέπουν το ενδοκοινοτικό εμπόριο ιπποειδών (ΕΕ L 224 της 18.8.1990, σ. 55).

(14) Οδηγία 92/102/ΕΟΚ του Συμβουλίου, της 27ης Νοεμβρίου 1992, για την αναγνώριση και την καταγραφή των ζώων (ΕΕ L 355 της 5.12.1992, σ. 32).

(15) Οδηγία 64/433/ΕΟΚ του Συμβουλίου, της 26ης Ιουνίου 1964, περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (ΕΕ 121 της 29.7.1964, σ. 2012/64)· οδηγία όπως τροποποιήθηκε τελευταία από την οδηγία 95/23/ΕΚ (ΕΕ L 243 της 11.10.1995, σ. 7).

(16) Οδηγία 72/461/ΕΟΚ του Συμβουλίου, της 12ης Δεκεμβρίου 1972, περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (ΕΕ L 302 της 31.12.1972, σ. 24)· οδηγία όπως τροποποιήθηκε τελευταία από την πράξη προσχώρησης του 1994.

(17) Οδηγία 77/99/ΕΟΚ του Συμβουλίου, της 21ης Δεκεμβρίου 1976, περί υγειονομικών προβλημάτων στον τομέα των ενδοκοινοτικών συναλλαγών των προϊόντων με βάση το κρέας (ΕΕ L 26 της 31.1.1977, σ. 85)· οδηγία όπως τροποποιήθηκε τελευταία από την οδηγία 97/76/ΕΚ (ΕΕ L 10 της 16.1.1998, σ. 25).

(18) Οδηγία 80/215/ΕΟΚ του Συμβουλίου, της 22ας Ιανουαρίου 1980, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (ΕΕ L 47 της 21.2.1980, σ. 4)· οδηγία όπως τροποποιήθηκε τελευταία από την πράξη προσχώρησης του 1994.

(19) Οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο 1 του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (ΕΕ L 62 της 15.3.1993, σ. 49)· οδηγία όπως τροποποιήθηκε τελευταία από την οδηγία 97/79/ΕΚ (ΕΕ L 24 της 30.1.1998, σ. 31).

(20) Οδηγία 96/22/ΕΚ του Συμβουλίου, της 29ης Απριλίου 1996, για την απαγόρευση της χρησιμοποίησης ορισμένων ουσιών με ορμονική ή θυρεοστατική δράση και των β-ανταγωνιστικών ουσιών στη ζωική παραγωγή για κερδοσκοπικούς λόγους και την κατάργηση των οδηγιών 81/602/ΕΟΚ, 88/146/ΕΟΚ και 88/299/ΕΟΚ (ΕΕ L 125 της 23.5.1996, σ. 3).

(21) Οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και περί κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (ΕΕ L 125 της 23.5.1996, σ. 10).

ΠΑΡΑΡΤΗΜΑ

Η αναφορά στο βασικό κείμενο περιλαμβάνει αναφορά στο σύνολο των τροποποιήσεών τους, καθώς και στα κείμενα εφαρμογής.

1. Οδηγία 90/425/ΕΟΚ (με εξαίρεση το άρθρο 10· μέτρα διασφάλισης)

2. Κανονισμός (ΕΚ) αριθ. 820/97 (αναγνώριση μόνον των βοοειδών)

3. Οδηγία 85/73/ΕΟΚ (για τους συγκεκριμένους τομείς· οφειλές)

4. Οδηγία 89/662/ΕΟΚ (με εξαίρεση το άρθρο 9· μέτρα διασφάλισης)

5. Οδηγία 89/608/ΕΟΚ (αμοιβαία συνδρομή)

6. Οδηγία 82/894/ΕΟΚ (κοινοποίηση των ασθενειών - ADNS)

7. Οδηγία 64/432/ΕΟΚ (βοοειδή και χοιροειδή)

8. Οδηγία 91/68/ΕΟΚ (αιγοπρόβατα)

9. Οδηγίες 90/426/ΕΟΚ και 90/427/ΕΟΚ (ιπποειδή)

10. Οδηγία 92/102/ΕΟΚ (αναγνώριση χοιροειδών, αιγοπροβάτων)

11. Οδηγίες 64/433/ΕΟΚ και 72/461/ΕΟΚ (κρέατα)

12. Οδηγίες 77/99/ΕΟΚ και 80/215/ΕΟΚ (προϊόντα με βάση το κρέας)

13. Οδηγία 92/118/ΕΟΚ (παράρτημα Ι κεφάλαια 2, 5 και 7, διάφορα προϊόντα)

14. Οδηγίες 96/22/ΕΚ και 96/23/ΕΚ (κατάλοιπα)